Kázeň z ev. Služieb Božích s **VP** v Bratislave (NK), 10. 12. 2023, **8.30**/10.00 hod.,

2. advent. nedeľa**, ES: 18, 3, 26** (cez VP: **330, 300), A 4**,/636, čít. text: Joel 3, 3 – 5

**Lukáš 21, 25 – 36**: *„****25****A budú znamenia na slnku a na mesiaci i na hviezdach, a na zemi úzkosť národov, ktoré budú bezradné pre hučanie mora i vlnobitia;****26****ľudia zamrú strachom v očakávaní vecí, ktoré prídu na celý svet. Lebo nebeské moci budú sa pohybovať.****27****A vtedy uvidia Syna človeka prichádzať v oblaku s mocou a slávou veľkou.****28****Keď sa toto začne diať, vzpriamte sa a pozdvihnite hlavy, pretože sa približuje vaše vykúpenie.****29****Potom im povedal podobenstvo: Pozrite si figovník a všetky stromy;****30****keď vidíte, že už pučia, sami viete, že je leto blízko;****31****tak aj vy, keď uvidíte, že sa toto deje, vedzte, že blízko je kráľovstvo Božie.****32****Veru, hovorím vám, že sa toto pokolenie nepominie, kým sa všetko nestane.****33****Nebo a zem sa pominú, ale moje slová na nikdy nepominú.****34****Dbajte, aby vaše srdcia neboli obťažené obžerstvom a opilstvom a starosťami o živobytie, a znenazdania prikvačil by vás ten deň****35****ako osídlo, lebo príde na všetkých, ktorí bývajú na celej zemi.****36****Bdejte teda každý čas a modlite sa, aby ste mohli ujsť všetkému, čo sa má stať, a postaviť sa pred Syna človeka.“*

**Milí bratia, milé sestry!**

Už 28 rokov pôsobí na slovenskej hudobnej scéne skupina **Iné Kafe**. Pri prvom započúvaní sa do biblického textu, ktorý práve zaznel, mi napadlo presne toto: je to **„iné kafe“**. Kým na 1. nedeľu adventnú znelo v kostoloch, že k nám **prichádza Ježiš – kráľ krotký, pokorný** sediaci na oslovi, na osliatku ťažnej oslice (Zach 9, 9; Mt 21, 5), dnes na 2. adventnú nedeľu je to „iná káva“. **Počujeme o Kristovom príchode v moci a velebe**: *„****27****A vtedy uvidia Syna človeka prichádzať v oblaku s mocou a slávou veľkou.“* A keď v súvise s týmto mocným a slávnym Pánovým príchodom Biblia spomína *„znamenia na slnku a na mesiaci i na hviezdach“* a hovorí o úzkosti a bezradnosti národov, o tom, že *„ľudia zamrú strachom v očakávaní vecí, ktoré prídu na celý svet“,* možno si povieme: **Bože, to nám teda maľuješ „peknú“ budúcnosť...** Ako by nestačili všetky tie hrôzy, o ktorých denne počúvame v správach? Či nemáme dosť desivých správ počas týždňa? Ešte aj v nedeľu v kostole, kde hľadáme pokoj, máme počúvať o katastrofách?“!... **Nie je v Písme svätom azda niečo povzbudivejšie? – Zaiste je.** V Biblii je aj mnoho iných textov, ale **advent je príchod. A to nielen príchod malého chlapčeka** v chudobe betlehemskej maštaľky, **ale aj príchod**, na ktorý neraz zabúdame – príchod ***Syna človeka v oblaku s veľkou mocou a slávou.***

**Božie slovo** z Ev. podľa Lukáša 21. kapitoly je oddávna staťou evanjelia určenou na 2. adventnú nedeľu. Na Službách Božích **nezaznieva preto, aby sme zmierali strachom, ani aby sme špekulovali o dátume konca sveta.** Pre nás je určené najmä Pánovo slovo: ***„Keď sa toto začne diať, vzpriamte sa a pozdvihnite hlavy, pretože sa približuje vaše vykúpenie.“***

Okolo nás vždy budú situácie, v ktorých sa bojíme a  zmierame strachom. Stačí keď nám lekár dá vedieť, aby sme sa u neho zastavili, lebo naše zdravotné výsledky sa mu nepozdávajú. Faktom je, že nestabilita nám ľuďom, svetu, v ktorom žijeme, nepomáha. Keď sa rozširuje kríza bezpečnosti a ekonomiky, rastie počet duševných problémov aj medzi mladými ľuďmi, nestabilita na zemi je skutočnosťou. A čo, keď sa aj *„nebeské moci budú pohybovať?* – **Nijaká stabilita na zemi a žiadna ani na nebi.**

Majster Ján Hus k textu: „*budú znamenia na slnku a na mesiaci i na hviezdach“* píše, že ***na slnku už boli znamenia, keď sa pri Ježišovom ukrižovaní zatmilo.*** *Ale* – pokračuje Hus – *môže tomu byť rozumené aj tak, že* ***slnko*** – (ktorým je) ***Kristus, sa zatmie pred súdnym dňom, takže ľudia nebudú vierou vidieť toto slnko****, a mesiac, ktorý predstavuje kresťanskú cirkev, nevydá svojho svetla, nebude svietiť pravým učením, ani dobrými skutkami; a hviezdy, to sú ľudia, budú z neba padať, to jest odpadnú od nebeského* (Bohu milého) *spôsobu život.* A Hus, už pred 600 rokmi, konštatuje: *A to sa teraz veľmi plní, lebo* ***Kristova pravda i Kristus v ľuďoch málo svieti****, a chcú, aby sa evanjelium nekázalo a Krista nespomínali a toho, kto Kristovu pravdu vyznáva, preklínajú ... mučia, väznia i usmrcujú.*

No, ktovie, či pocit, že už nemôže byť horšie, nemali kresťania už počas rímskeho prenasledovania, alebo tí, ktorých kosil mor v stredoveku? A či ľudia vo fašistických koncentračných táboroch a komunistických gulagoch nevnímali, že sú obeťami diabolského zla a že nastala doba konca všetkého?

**Asi každá generácia prenasledovaných, hladných trpiacich a umierajúcich vo vojnových konfliktoch, ktoré na našom svete, žiaľ, stále pokračujú**, i tých, ktorí lapali po vzduchu v troskách po zemetrasení – všetci **si mohli myslieť, že prišiel čas konca, o ktorom počujeme v slovách Pána Ježiša.**

Každé obdobie nesie v sebe niekedy skrytejšie, inokedy výraznejšie znaky konca, ale **nikdy nemôžeme tvrdiť, že ide práve o dobu definitívneho konca.**

Z dejín cirkvi vieme, že keď sa tak stalo, **keď rôzni blúznivci rýchlo stotožnili svoju prítomnosť s predpovedanou dobou konca, nikdy to neprinieslo nič dobrého.** Pán Ježiš síce mnoho hovorí o znameniach konca, ale úplne mlčí o presnom dátume konca (Mt 24, 36).

**Isté však je, že Pán opäť príde. A od nás žiada,** **aby sme vo všetkých situáciách** – i vtedy, keď okolo nás rastie nestabilita – **vedeli, že v centre našej pozornosti nemajú byť budúce udalosti, ale Pán Boh. – On je našou budúcnosťou.**

Zvesť Pána Ježiša nemáme brať ako nejaké jasnovidectvo, ako predpoveď budúcich udalostí, ktoré nemožno ovplyvniť. Máme v nej **praktický návod ako sa správať: Nezaliezť do pasivity – ani zo strachu, ani z bezstarostnej pohodlnosti**. **Kristus nás nevykúpil z utrpenia, vykúpil nás zo zúfalstva.**

*„Bdejte ... a modlite sa. Dbajte, aby vaše srdcia neboli obťažené obžerstvom a opilstvom a starosťami o živobytie, a znenazdania prikvačil by vás ten deň.“*

**Ježišove *v*arovania sú priam ukážkami, ako advent a po ňom nasledujúce sviatky nemajú vyzerať:**

nemajú byť naplnené *starosťami o živobytie,*

nemajú sa zvrhnúť v *obžerstvo* (Vianoce),

ani v opilstvo (Silvester/Nový rok).

Určitú časť budúcnosti máme v rukách my sami (napr. budúcom roku budeme voliť prezidenta, poslancov do európskeho parlament i dvoch našich biskupov). Voľby určitým spôsobom ovplyvnia budúcnosť.

**Celok budúcnosti má ale vo svojich rukách Pán Boh. Bez ohľadu na to, či v Neho ľudia veria alebo nie – deň Pánov príde.**

**Našou úlohou je učiť sa, čo od nás žiada Boh. – Duchovne bdieť, modliť sa, nemať srdce zaťažené tým, čo od Boha odvádza.**

Adventný čas je priestorom, v ktorom sa máme naučiť *„bdieť a modliť sa“.* Od zajtra sa v našom zbore koná modlitebný týždeň. Srdečne vám naň pozývam. Využime túto príležitosť.

*„Bdejte a modlite* *sa“* je **výzva zostať v spojení s Tým**, kto tu už bol, no opäť príde. Ale je aj priestorom nádeje, keď si uvedomujeme, že ***naše vykúpenie je blízko* a že nik, kto dúfa v Boha nebude zahanbený.**

Max Kašparů napísal: *„Advent môžeme prežiť nielen ako očakávanie Ježišovho príchodu, ale aj ako možnosť nášho odchodu. Je totiž ešte nemalá pravdepodobnosť, že odídeme skôr k Nemu, ako sa On vráti k nám.“* Nech to už bude akokoľvek – či my budeme povolaní pred Božiu tvár, alebo príde skôr znovu Pán na našu zem, **ak je Ježiš Kristus naším Pánom**, keď vďakou prijímame Jeho lásku, **potom na konci všetkého – na konci nášho života/sveta na nás nečaká veľká čierna diera ničoty, ale prijatie do nebeského domova, do dokonalosti Božieho kráľovstva.**

Zahanbený človek hlavu skláňa. My však ***pozdvihnime hlavy, lebo sa približuje naše vykúpenie.* Amen.**

**Modlitba:** Pane kedysi si prišiel ako malé dieťa betlehemskej maštaľke. Dnes k nám prichádzaš vo svojom slove a svojej svätej Večeri. A raz prídeš s veľkou mocou a slávou. Počúvame o tom z Biblie, no nie, aby sme sa báli či špekulovali o termíne konca sveta, ale aby sme pozdvihli hlavy, pretože sa približuje naše vykúpenie.

Vyznávame, že je mnoho situácií, v ktorých sa bojíme. Zároveň vidíme, že Ty Kriste, Tvoja pravda v ľuďoch málo svieti. Ty však opäť prídeš. Daruj nám milosť, aby sme i v našom nestabilnom svete vedeli, že Ty si našou budúcnosťou.

Ďakujeme za praktický návod ako sa správať: neupadať do pasivity, ale zostať duchovne bdelými, spojenými s Tebou v modlitbách, nezaťažovať srdce tým, čo nás od Teba odvádza. Nevykúpil si nás z utrpenia, ale zo zúfalstva. Ďakujeme, že kto v Teba dúfa, nebude zahanbený, toho na konci nečaká ničota, ale prijatie do nebeského domova.

Hlavy hore! Amen.

S použítím myšlienok Martina Grombiříka a Luďka Rejchrta: **Martin Šefranko, evanjelický a. v . farár**